Paramedikus aangeval toe hy wou helpŉ Paramedikus is Woensdag agt keer met ŉ skerp voorwerp gesteek toe hy ŉ man probeer help het. Werner Vermaak, woordvoerder van ER24, sê Ryno Strydom (30) het in Mario Milaniweg in Vereeniging gery toe hy ŉ man in die pad sien lê het. Strydom het van die pad af getrek om die man te help. “Die man het opgespring en nog twee mans het by hom aangesluit.” Die drie mans het Strydom in die keel, bors, rug en bene gesteek. Hulle het sy selfoon en beursie gesteel en gevlug. Strydom kon daarin slaag om weer by sy motor uit te kom en 12km na ŉ ER24-stasie te ry waar hy met sy aankoms inmekaargesak het. Hy is op die toneel behandel en na ŉ nabygeleë hospitaal vervoer waar hy in ŉ stabiele toestand is. Vermaak sê Strydom het aan hulle gesê die mans kon moontlik nie daarin slaag om sy motor te steel nie weens die immobiliseerder.